**A bűntől a bűntudatig**

**(Az interdiszciplináris érzelemkutatások egyik lehetséges kutatási területe)**

interdiszciplináris workshop

Debreceni Egyetem, 2016. február 12.

A Debreceni Egyetem Bölcsészettudományi Karán 2012-ben jött létre a Kulturális Archeológia interdiszciplináris kutatócsoport, amely 2016. február 12-én rendezi negyedik workshopját, *A bűntől a bűntudatig* címmel. Az előző években tartott összejövetelek témái, az áldozat, az erőszak és a szégyen voltak, amelyek eredményeit kötetekben publikáltuk illetve publikáljuk.

A bűn egy olyan ősi kategória, amely vallási, filozófiai – etikai és jogi szempontból különböző hangsúlyokat kap. Bűnről teológiai értelemben akkor beszélünk, amikor Isten és ember kapcsolata megrendül. Az ember elidegenedik Istentől, és eluralkodik rajta vágya, hogy olyan legyen, mint maga Isten. A bűn ebben az értelemben az isteni törvény megsértése, amely az ősbűntől kezdve a zsidó-keresztény hagyomány kiindulópontja, a bűnbeesés pedig maga az emberi történelem szimbolikus kezdete. Amíg a bűn filozófiai fogalma a morális normák megsértésére, addig a jogi értelem az érvényes jog törvényeinek tudatos vagy mulasztó megsértésére utal. Ha bűnről beszélünk, akkor az emberi együttélést biztosító, a jót és rosszat megkülönböztető alapelvről, illetve értékítéletről van szó, amely az ember önrendelkezését feltételezi. Mivel a bűn vallási, morális és jogi önértelemzésünk alapfogalma, ezért nem véletlen, hogy minden egyéni és társadalmi önreflexió alapfogalmává vált.

Karl Jaspers *A bűnösség kérdése* című könyvében a bűn négy típusát különbözteti meg: a kriminális, a politikai, a morális és a metafizikai bűnt. A kriminális bűnt az egyén követi el azzal, hogy vét a törvény ellen, és ezt a büntetőeljárás során a bíróság ítélettel erősíti meg, illetve annak megfelelő büntetést szab ki. A bűn ezen formája a vádat a vádlott cselekményére redukálja, ám az, hogy a bűnt pontosan körülhatárolja és a vádlotthoz hozzárendeli, egyben alkalmatlanná is teszi arra, hogy olyan cselekményeket is megragadjon, amelyek számos személy aktív vagy passzív együttműködésére vannak ráutalva. A büntetőjog legfeljebb a tettestárs és a bűnrészes fogalmaiig jut el, de annak individuális alapelvei miatt ez a bűnfogalom szükségszerűen csődöt mond a kollektíve elkövetett törvénytelenségek realitásával szemben. Ami a politikai bűnt illeti, Jaspers szerint ez a politikusokat és állampolgárokat egyaránt terheli, mert minden német felelős a nemzetiszocializmus hatalomra jutásáért és a rezsim működtetéséért, általánosságban véve azért, hogy milyen módon kormányozzák. Ennek a bűnnek a megítélése a hatalmon lévőkre és a győztesekre tartozik. Jóllehet a politikai bűn az állam és a politikai közösség bűneit jelenti, mégsem azonos a kollektív bűnnel, mivel nem annyira magához a bűnhöz kötődik, mint inkább annak körülményeihez. A morális bűnt a lelkiismeret ítéli meg, így mindenki saját maga bírája, és senki sem hivatkozhat felmentő körülményekre. A politikai és a morális bűn kapcsán Jaspers gyakran beszél felelősségről, mivel általában mindkettő olyan tettekre vonatkozik, amelyekben nem vettek részt személyesen, de amíg a politikai bűn kapcsán kollektív, addig a morális bűn esetében személyes felelősségről van szó, jóllehet a két fogalom megkülönböztetése soha sem vált explicitté gondolkodásában. A metafizikai bűn Jaspers szerint a legalapvetőbb bűnérzés, mert abból fakad, hogy az ember megtagadja az embertársaival szembeni szolidaritást. A metafizikai bűn fogalmában minden ember felelősséget vállal minden elkövetett bűnért és elszenvedett igazságtalanságért a világban, és bűnt érez, ha nem tesz meg mindent lehetőségei szerint, hogy megakadályozza vagy enyhítse az igazságtalanságot. Mivel ebben a bűnfogalomban a másik három bűn feloldódik és összesűrűsödik, így egy alapjaiban és következményeiben nehezen megragadható, meglehetősen absztrakt bűnfogalmat alkot. Jaspers tovább növeli a bizonytalanságot azzal, hogy ennek megítélését kizárólag Istenre bízza, és így kiemeli azt az emberi megítélés lehetőségei közül.

A bűn kérdése tudományterületi besorolástól függetlenül egy sor problémával szembesít, amelyeknek térben és időben folyamatosan változnak a kontextusai. A fent említett megkülönböztetéseken túl külön kihívást jelent a bűn elbeszélhetőségének, nyelvi, vagy más médiumokban történő ábrázolásának illetve ábrázolhatóságának kérdése.

A tervezett workshop keretei között egy hosszabb távú kutatási projekt első lépéseként a témában rejlő lehetőségek és nehézségek megvitatását tűztük ki elsődleges célként. Különböző tudományterületekről (irodalom- és kultúratudomány, politológia, teológia, szociológia, pszichológia, jogtudomány) várunk rövid (20 perc), vitaindító előadásokat a bűn témájában, amelyeket vita követ. (A projekt folytatásáról: a kutatás további lépéseiről, az előadások publikálásának lehetőségéről további információk várhatóak a helyszínen.)

Kérjük, hogy amennyiben a felhívás felkeltette érdeklődését, és előadással szeretne részt venni a rendezvényen, 2015. december 31-ig küldje el az előadás munkacímét és rövid összefoglalóját az alábbi email címekre: pabis.eszter@arts.unideb.hu és balogh.laszlo@arts.unideb.hu

Minden érdeklődőt szeretettel várunk!

A Debreceni Egyetem Kulturális Archeológia Kutatócsoportja ([www.kultarch.unideb.hu](http://www.kultarch.unideb.hu))

Debrecen, 2015. november 15.